ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Δεκεμβρίου 1991 σχετικά με το κατά ζώνες σχέδιο για την αλιεία μικρής κλίμακας (1991/92), που υποβλήθηκε από τη Δανία σύμφωνα με τον κανονισμό (ΕΟΚ) αριθ. 4028/86 (Το κείμενο στη δανική γλώσσα είναι το μόνο αυθεντικό) (92/32/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με κοινοτικές δράσεις για τη βελτίωση και προσαρμογή των διαρθρώσεων του τομέα της αλιείας και της υδατοκαλλιέργειας (1), όπως τροποποιήθηκε τελευταία από τον κανονισμό (ΕΟΚ) αριθ. 3944/90 (2), και ιδίως το άρθρο 4 παράγραφος 4,

Εκτιμώντας:

ότι στις 30 Απριλίου 1991 η κυβέρνηση της Δανίας υπέβαλε στην Επιτροπή ένα σχέδιο κατά ζώνες που αφορά την αλιεία μικρής κλίμακας, εφεξής καλούμενο "σχέδιο"- ότι η ελληνική κυβέρνηση κοινοποίησε αργότερα συμπληρωματικές πληροφορίες σχετικά με το εν λόγω σχέδιο-

ότι, καλό είναι να εξετασθεί κατά πόσον το σχέδιο πληροί τους όρους των παραγράφων 5 και 6 του άρθρου 2 του κανονισμού (ΕΟΚ) αριθ. 4028/86 και μπορεί να αποτελέσει το πλαίσιο για τις κοινοτικές και εθνικές χρηματοδοτικές παρεμβάσεις στην αλιεία μικρής κλίμακας-

ότι, προκειμένου να γίνει σεβαστή μια μείωση της ολικής δυναμικότητας του αλιευτικού στόλου, όπως έχει προβλεφθεί από τον κανονισμό (ΕΟΚ) αριθ. 4028/86, αρμόζει να περιορισθεί η κοινοτική συνδρομή επ' ωφελεία της οριστικής παύσης των σκαφών και τον εκσυγχρονισμό των στολίσκων αλιείας συμμετέχοντας τοιουτοτρόπως στις ανάγκες του τομέα της αλιείας μικρής κλίμακας όπως έχουν περιγραφεί στο παρουσιασθέν σχέδιο στην Επιτροπή με μια κοινοτική συμμετοχή που καλύπτει ένα μέρος των αναγκαίων χρηματοδοτήσεων-

ότι η διάρκεια εφαρμογής του εν λόγω μέτρου μπορεί να ανανεωθεί,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το κατά ζώνες σχέδιο για την αλιεία μικρής κλίμακας (1991/92), το οποίο υποβλήθηκε από την κυβέρνηση της Δανίας στις 30 Απριλίου 1991 και συμπληρώθηκε αργότερα από την ίδια, εγκρίνεται υπό τους όρους που προβλέπονται στην παρούσα απόφαση και με την επιφύλαξη της τήρησης αυτών.

Άρθρο 2

Ενδεικτικά, η κοινοτική συμμετοχή για το 1991 κατανέμεται ως ακολούθως:

(σε Ecu)

1. Εκσυγχρονισμός 19 500 2. Οριστική παύση 49 000

Άρθρο 3

Αναφορικά με την υποβολή και εξέταση των αιτήσεων για συμμετοχή της Κοινότητας στη χρηματοδότηση των δράσεων εκσυγχρονισμού και οριστικής παύσης οι οποίες περιλαμβάνονται στην ενδεικτική κατανομή της χρηματοδότησης που εμφαίνεται στο άρθρο 2, ισχύουν οι αντίστοιχες διατάξεις των κανονισμών (ΕΟΚ) αριθ. 894/87 (3) και (ΕΟΚ) αριθ. 1116/88 (4) της Επιτροπής καθώς και της απόφασης αριθ. 88/163/ΕΟΚ της Επιτροπής (5).

Άρθρο 4

Οι προβλεπόμενες στο σχέδιο δράσεις εκσυγχρονισμού δεν θα πρέπει να επιφέρουν αύξηση της αλιευτικής ικανότητας του στόλου (κοχ και kW).

Άρθρο 5

Το αργότερο μέχρι τις 31 Ιουλίου 1993, η κυβέρνηση της Δανίας, γνωστοποιεί στην Επιτροπή, για κάθε κατηγορία σκαφών που περιγράφεται στο σχέδιο, όλα τα στοιχεία τα σχετικά με τον αριθμό, τη χωρητικότητα και την ισχύ των σκαφών η αλιευτική δραστηριότητα των οποίων ξεκίνησε και έληξε κατά την καλυφθείσα από το σχέδιο περίοδο.

Άρθρο 6

Η παρούσα απόφαση απευθύνεται προς το Βασίλειο της Δανίας. Βρυξέλλες, 12 Δεκεμβρίου 1991. Για την Επιτροπή

Manuel MARIN

Αντιπρόεδρος

(1) ΕΕ αριθ. L 376 της 31. 12. 1986, σ. 7. (2) ΕΕ αριθ. L 380 της 31. 12. 1990, σ. 1. (3) ΕΕ αριθ. L 88 της 31. 3. 1987, σ. 1. (4) ΕΕ αριθ. L 112 της 30. 4. 1988, σ. 1. (5) ΕΕ αριθ. L 72 της 18. 3. 1988, σ. 52.